Վերա Շարավ

**Վերա Շարավ** (), Հոլոքոստից փրկված և մարդու իրավունքների պաշտպան, Մարդու Իրավունքների Հետազոտական Դաշինքի հիմնադիրն է։ Նա բացահայտ քննադատում է կենսաբժշկական արդյունաբերության մեջ եղած եվգենիկայի միտումները, հատկապես՝ հիվանդի համաձայնության և երեխաների հարցերում։

## Կենսագրություն
Շարավը ծնվել է 1937 թվականի ապրիլի 17-ին Ռումինիայում՝ որպես Վերա Ռոլ և փրկվել է Հոլոքոստից որպես երեխա. նրա հայրը չի փրկվել։ Նրա մայրը ներգաղթել է ԱՄՆ, մինչ նա խնամվում էր ազգականների կողմից։ Նա վերամիավորվել է մոր հետ Նյու Յորքում, երբ 8 տարեկան էր։ Շարավը հաճախել է Նյու Յորքի Քաղաքային Քոլեջ և ուսումնասիրել արվեստի պատմություն, իսկ ամուսնությունից և երկու երեխաներից հետո վերադարձել է ուսման՝ ընդունվելով Պրատ Ինստիտուտ, որտեղ 1971 թվականին ստացել է մագիստրոսի աստիճան գրադարանագիտության ոլորտում։

Շարավը դարձավ կենսաբժշկական հետազոտությունների որոշ կողմերի դեմ ակտիվիստ այն բանից հետո, երբ իր դեռահաս որդին մահացավ կլոզապինին արձագանքելու արդյունքում, որը նրան նշանակվել էր շիզոաֆեկտիվ խանգարման բուժման համար։ Իր բլոգում նա քննադատում է արդյունաբերությանը՝ պնդելով, որ այն շահույթով շարժվող է, խաբում է սպառողներին և մոլորեցնում մարդկանց՝ ներգրավելով նրանց փորձարկումներում, որոնք ներկայացվում են որպես բժշկական բուժում։ Նրան հատկապես հետաքրքրում են Սննդի և Դեղերի Վարչության կողմից տրվող «տեղեկացված համաձայնության» չեղարկումները, որոնք թույլ են տալիս փորձարկումներ անցկացնել անգիտակից կամ անաշխատունակ անձանց վրա։

Նրա քննադատությունը այն կլինիկական հետազոտությունների նկատմամբ, որտեղ հիվանդի համաձայնությունը կասկածի տակ է դրվում, նրան մղեց պայքարելու Northfield Laboratories ընկերության դեմ, որը արտադրում էր արյան փոխարինիչ PolyHeme-ը։ Նա բողոքներ ներկայացրեց և մեկնարկեց էլփոստային արշավ, ինչը ստիպեց լրատվամիջոցներին և այնուհետև ԱՄՆ Սենատին հետաքննել այս հարցը։ Շարավը պնդում էր, որ ապրանքը թունավոր է, և այն անձինք ու համայնքները, որոնց վրա այն փորձարկվել է, պատշաճ տեղեկացված չեն եղել ռիսկերից։

## Մեթոդներ և գնահատում
Շարավի մեթոդները մի կողմից արժանանում են գովասանքի, մյուս կողմից՝ քննադատության։ *The New England Journal of Medicine* բժշկական ամսագրի նախկին խմբագիր, Հարվարդի Բժշկական Դպրոցի ավագ դասախոս և արդյունաբերության քննադատ Մարսիա Էնջելը գովեստով է արտահայտվում նրա մասին․ «Ես նրան համարում եմ այն մարդը, ով խիստ անհրաժեշտ է հետազոտական համակարգին»։ Իսկ Պենսիլվանիայի համալսարանի բժշկական էթիկայի պրոֆեսոր Արթուր Քափլանը որոշ հարցերում քննադատաբար է տրամադրված և նշում է․ «Խելահեղություն է ասել, որ չես իրականացնի հետազոտություն, եթե չես կարող ստանալ պատշաճ տեղեկացված համաձայնություն, երբ այլընտրանքը կարող է լինել մահը»։ Սակայն նա համաձայն է, որ Շարավը արդարացի է երեխաներին ներառող փորձարկումները դադարեցնելու իր փորձերում, եթե նպատակը շուկայի իրավունքի երկարաձգումն է։

Շարավի վրդովմունքն առաջացրած այլ փորձարկումներ ներառում էին ՄԻԱՎ դեղերի փորձարկումը Նյու Յորքի քաղաքի խնամակալության համակարգում գտնվող փոքր երեխաների վրա, ինչպես նաև այն դեպքը, երբ նա «օգնեց կասեցնել կառավարության կողմից ֆինանսավորվող հետազոտությունը, որը նախատեսում էր վճարել Ֆլորիդայի ցածր եկամուտ ունեցող ընտանիքներին 970 դոլար՝ իրենց երեխաների վրա տնային թունաքիմիկատների ազդեցությունն ուսումնասիրելու համար»։

## Վիճահարույց դրվագներ
Շարավը ելույթ է ունեցել Նյուրնբերգի Կանոնագրքի 75-ամյակի միջոցառման ժամանակ Նյուրնբերգ քաղաքում, որտեղ նա քննադատել է COVID-19 պատվաստանյութը՝ այն համեմատելով Zyklon B գազի հետ, որը օգտագործվել է Հոլոքոստի ժամանակ մեկ միլիոնից ավելի մարդու սպանելու համար։ Գերմանական «*Հրեական ֆորում ժողովրդավարության համար և հակասեմիտիզմի դեմ*» (JFDA) կազմակերպությունը Շարավի խոսքը դիտարկում է որպես Հոլոքոստի նվազեցում և վերաիմաստավորում։

## Կինեմատոգրաֆիա
«Պատերազմ առողջության դեմ. FDA-ի բռնապետության պաշտամունքը» (2012)

«Լուռ համաճարակ. պատվաստանյութերի չպատմված պատմությունը» (2013)

«Rebel News» (2015)

## Ծանոթագրություններ

 
Կատեգորիա:Հոլոքոստից փրկվածներ
Կատեգորիա:Ռումինիայում ծնվածներ